অশান্ত রসপুঞ্জকে শান্ত করতে জারি হল ১৪৪ ধারা। বৃহস্পতিবার দক্ষিণ ২৪ পরগনার বিষ্ণুপুরের রসপুঞ্জ গ্রাম প়ঞ্চায়েত এলাকায় ১৪৪ ধারা জারির নির্দেশ দিয়েছেন আলিপুর সদরের মহকুমাশাসক প্রলয় মজুমদার।
অন্যদিকে, এদিন কলকাতা পুরসভার মেয়র শোভন চট্টোপাধ্যায় মুখ্যমন্ত্রী মমতা বন্দ্যোপাধ্যায়ের নির্দেশে রসপু়ঞ্জে দুর্ঘটনায় মৃত অভিজিৎ সর্দার এবং তার মা সুলেখার পরিবারের হাতে ৪ লক্ষ টাকার ক্ষতিপূরণের চেক তুলে দেন।

স্থানীয় সূত্রের খবর, বুধবার গভীর রাতে দক্ষিণ ২৪ পরগনা পুলিশের বিশাল বাহিনী বাখরাহাটের রসপুঞ্জে যায়। রাতেই সরিয়ে ফেলা হয় রাস্তায় ফেলে রাখা গাছের গুঁড়ি, ইট এবং বাঁশের ব্যারিকেড। বসানো হয় পুলিশ পিকেট। এদিন সকালেই মহকুমাশাসকের দফতর থেকে ১৪৪ ধারা জারি করার নির্দেশ দেওয়া হয়। এর পরেই পুলিশ এলাকায় মাইকে প্রচার করে ১৪৪ ধারা জারির বিষয়টি এলাকাবাসীকে জানিয়ে দেয়। 

এদিন জারি করা নির্দেশিকায় বলা হয়েছে, এলাকার শিক্ষা প্রতিষ্ঠান এবং সমস্ত দোকানপাট খোলা থাকবে। তবে রাস্তায় কোথাও একত্রে পাঁচজন বা তার বেশি লোকজন একত্রিত হতে পারবেন না। সেক্ষেত্রে দোকানে একসঙ্গে পাঁচজনের বেশি ক্রেতা গেলে তাতে হস্তক্ষেপ করা হবে না বলেই প্রশাসন সূত্রের খবর। প্রলয় বলেন, ‘‘এক সপ্তাহের জন্য ১৪৪ ধারা জারি করা হয়েছে। কোনটা দোকানের ভিড় আর কোনটা অন্য জমায়েত সেটা পুলিশ প্রশাসন বুঝবে। রাস্তা সারানোর জন্য পূর্ত দফতরকে বলা হয়েছে।’’

এদিন সকাল থেকেই ঠাকুরপুকুর-বাখরাহাট রোডে গাড়ি চলাচল শুরু হয়েছে। বুধবার গ্রামবাসীরা রাস্তার কিছুটা কেটে দিলেও তাতে গাড়ি চলাচলে কোনও অসুবিধা হচ্ছে না। 
স্থানীয় এক দোকান মালিকের কথায়, ‘‘সকালে পুলিশ মাইকে প্রচার করে বলে গিয়েছে পাঁচজনের বেশি এক জায়গায় জড়ো না হতে। এলাকা শান্তই রয়েছে। রাস্তাঘাট অন্য দিনের তুলনায় একটু বেশি ফাঁকা।’’ রসপুঞ্জ গ্রাম পঞ্চায়েতের প্রধান কার্তিক নস্কর জানিয়েছেন, এলাকায় শান্তি ফেরাতে আলোচনাকেই প্রাধান্য দিচ্ছেন তাঁরা। তিনি বলেন, ‘‘রাস্তায় ফেলে রাখা গাছের গুঁড়ি আমরাও পঞ্চায়েতের তরফ থেকে সরিয়েছি। আলোচনা করে সমস্যা সমাধানের চেষ্টা করা হচ্ছে।’’